Beat the Devil

Beat the Devil John Hustonek 1953an ekoiztu eta zuzenduriko filma da, Humphrey Bogartek antzeztua. Gidoia Hustonek eta Truman Capotek osatu zuten, izen bereko eleberrian oinarrituta, lauso bada ere; idazlea James Helvick zen, Claud Cockburn zinema kritikariaren izengoitia. Aldez aurretik Peter Viertel eta Tony Veiller gidoilariek saio bat egin zuten egokitzapena lortze aldera. Huston filmaketari ekiteko prest zegoenean, eta lan taldea ordurako Italian bilduta, ez zuen ontzat eman Viertel eta Veillerren lana. Hortxe agertu zen Capote, eta filmatu ahala idazten jardun zuten biek ala biek, nola amaituko zuten jakin barik ere. Emaitzak prozesua igarri zuen, pelikula nahasia baita Beat the Devil. Hainbat akats agerikoak dira: kontraesanak daude istoriaren bilakaeran eta amaiera bortxatua da oso. Hustonen filmen artean sailkatzen zaila da Beat the Devil, ezaugarritzeko aldian-aldian erabili diren etiketak ez baitira ondo egokitzen: thriller-a? komedia? zinema beltza? Zenbait kritikarik gogora ekarri dute Hustonen beraren The Maltese Falcon, eta beronen eta genero honetako pelikulen parodia bat izan daitekeela diote.

 Argumentua 
Lau iruzurti zain daude Italiako herri txikiko kai batean, haien itsasontzia noiz kondondu zain. Asmoa dute Afrikara joateko, uranioa ei duten Keniako hainbat lursail eskuratzeko.

Antzezleak onak dira oso. Tartean dira Humphrey Bogart, Jennifer Jones, Gina Lollobrigida, Robert Morley, Peter Lorre eta Bernard Lee.

 Harrera 
Ez ikusleek, ez kritikak ez zuten ondo hartu filma, eta Hustonen ibilbidean eten modukoa ekarri zuen. Humphrey Bogart aktoreak ez zuen gustuko lana izan, beharbada dirua kostatu zitzaiolako ere (ekoizleetako bat izan zen). Egun filma jabego publikokoa da, egile eskubideak behar zenean berriztatu ez zituztelako eta eskura da interneten bertan.

 Kanpo estekak 
 Filma osorik ikusteko aukera: jatorrizko bertsioa, gaztelerazko azpitituluekin

Kategoria:1953ko filmak
Kategoria:Erresuma Batuko filmak
Kategoria:1950eko hamarkadako abentura filmak